གསོལ་བསྡུས་ཨ་ཡིག་རང་རིག་མ།

༄༅། །གསོལ་ཁ་བསྡུས་པ་ཨ་ཡིག་རང་རིག་མ་བཞུགས་སོ།།

༄༅། །འདིར་དམ་ཅན་རྒྱ་མཚོའི་ཚོགས་ལ་གཏོར་བསྔོ་རྒྱུན་ཁྱེར་ཉུང་ངུ་འདི་ཉིད་གྲངས་གསོག་པ་ལྟ་བུའི་སྐབས་གསེར་སྐྱེམས་བ་ལིང་དང་བཅས་པ་བཤམས་ལ། རཾ་ཡཾ་ཁཾཿཨོ་ཨཧཱུྃ༔ གི་བྱིན་གྱིས་བརླབས། རང་ཧེ་རུ་ཀའི་ང་རྒྱལ་དང་ལྡན་པས། ཨ་ཡིག་རང་རིག་གསལ་སྟོང་ཟུང་འཇུག་ལས། །ཧ་ཧ་ཞེས་བཞེངས་རང་ཉིད་ཧེ་རུ་ཀར། །ས་ལེར་གསལ་མདུན་དུར་ཁྲོད་ཆེན་པོའི་དབུས། །ཤཱཀྱའི་བསྟན་དགྲ་བསྒྲལ་བའི་བམ་ཆེན་སྟེང་། །ལ་འུར་ཧཱུྃ་ལས་དཔལ་མགོན་ཕྱག་བཞི་པ། །རཀྟ་ལ་དགྱེས་ཁྲག་འཐུང་ལས་ཀྱི་མགོན། །ཡམཚན་ཆས་བཅུག་འདོད་དབང་དུད་སོལ་མ། །འ་ཅར་འདོད་དགུའི་ཆར་འབེབས་རྣམ་ཐོས་སྲས། །ཟ་བྱེད་ཌཱ་ཀི་ཚེ་རིང་མཆེད་ལྔ་སོགས། །ཞྭ་ལྟར་བསྟེན་པའི་དམ་ཅན་རྒྱ་མཚོའི་ཚོགས། །ཝ་ལེར་གསལ་བའི་འོད་ཀྱིས་ཡེ་ཤེས་པ། །ཛཿཞེས་ཐམས་ཅད་དེང་འདིར་སྤྱན་འདྲེན་ནོ། །ཚ་ཟེར་འབར་བའི་གདན་བཞུགས་གུས་ཕྱག་འཚལ། །ཙཱ་རུའི་བཟའ་སོགས་ལས་བཞིའི་མཆོད་གཏོར་རྫས། །མ་ལུས་ཅི་དགར་འཆར་བ་རེ་རེ་ལའང་། །བ་ཐག་སྦྲེལ་བཞིན་སྦྱངས་རྟོགས་སྦར་བ་ཡིས། །ཕ་མཐའ་མེད་པ་ནམ་མཁའི་མཛོད་དུ་འབུལ། །པ་སངས་ཟླ་ལྟར་དགྱེས་རོལ་ལྕམ་དྲལ་ཚོགས། །ན་མར་གཉེར་གཏད་ལེགས་པའི་བཏང་རག་དང་། །ད་ལྟའི་ཕྲིན་ལས་གཉེན་པོ་གང་བཅོལ་བའི། །ཐ་ཚིག་མ་གཡེལ་མྱུར་དུ་གྲུབ་པར་མཛོད། ཏཱ་མིར་བསྟེན་པའི་མི་བཞིན་བདག་ཅག་ལ། །ཉ་རྒྱས་བླ་ལྟར་ལེགས་ཚོགས་གོང་དུ་སྤེལ། །ཇ་བཟང་རོ་གཅིག་པ་ལྟར་ཁྱེད་རྣམས་ཀྱང་། །ཆ་ལུགས་མ་ངེས་རྣམ་པ་ཅིར་སྣང་ཡང་། །ཅ་རེ་ཆོས་སྐུའི་རོལ་པར་ཤེས་པས་བསྟོད། །ང་ཚོ་ཆོས་བཞིན་སྒྲུབ་པ་བྱེད་པའི་སྡེར། །ག་ནའང་ཁྱེད་མཚུངས་མཐུ་དཔུང་མ་ལགས་ཚེ། །ཁ་ཙམ་མིན་པར་ཡིད་ཆེས་ཀྱིས་བསྟོད་པས། །ཀ་དག་ཀློང་དུ་བྱང་ཆུབ་ལྡོག་མེད་མཛོད། །དེ་ལྟར་ཡོན་ཏན་རྒྱ་མཚོ་མ་ཐོབ་བར། །ནམ་གཞར་དམ་ཅན་རྒྱ་མཚོར་མཆོད་པའི་མཐུས། །གཡེལ་མེད་ཕྲིན་ལས་རྒྱ་མཚོས་གྲོགས་མཛད་ནས། །མཆོག་མཐུན་དངོས་གྲུབ་རྒྱ་མཚོ་དེང་འདིར་སྩོལ། །དེ་ནས་གཏིང་ངོགས་གསེར་ཕྱེ་དང་ད་ནི་འདོད་པ་སོགས་ཀྱི་མཐར་མཆོད་བསྟོད་བསྡུས་པ་ཡི་གེ་བརྒྱ་པས་ལྷག་ཆད་བསྐངས་བསྔོ་སྨོན་ཅི་རིགས་པ་བྱའོ། །ཞེས་པའང་དགེ་རིན་པས་སོ།།

Reference

དཔལ་ལྡན་འབྲུག་པའི་གསུང་རབ། ༢༠༠༩ དཔལ་ལྡན་འབྲུག་པའི་ལུགས་ཀྱི་ཞལ་འདོན་ཕྱོགས་བསྡེབས་བྱང་ཆུབ་མགྲོད་པའི་ལམ་བཟང་ཞེས་བྱ་བ་བཞུགས་སོ། ཏཱའི་པེ། ཏཱའི་ཝཱན།